KTC พุ่ง 5% หลังปิดดีลซื้อ “กรุงไทยลีสซิ่ง” หนุนพอร์ตสินเชื่อแกร่ง
KTC พุ่ง 5% หลังปิดดีลซื้อ “กรุงไทยลีสซิ่ง” หนุนพอร์ตสินเชื่อแกร่ง “บล.แลนด์ แอนด์ เฮ้าส์” แนะนำ “ซื้อเก็งกำไร” สะท้อนผลงานไตรมาส 1/64 ดีเกินคาด ลุ้นครึ่งปีหลังดีต่อ หลังกระจายวัคซีน
KTC พุ่ง 5% หลังปิดดีลซื้อ “กรุงไทยลีสซิ่ง” หนุนพอร์ตสินเชื่อแกร่ง “บล.แลนด์ แอนด์ เฮ้าส์” แนะนำ “ซื้อเก็งกำไร” สะท้อนผลงานไตรมาส 1/64 ดีเกินคาด ลุ้นครึ่งปีหลังดีต่อ หลังกระจายวัคซีน
24 พ.ค. 2564

ผู้สื่อข่าวรายงานว่า ราคาหุ้น บริษัท บัตรกรุงไทย จำกัด (มหาชน) หรือ KTC ล่าสุด ณ เวลา 10.33 น. อยู่ที่ 79.75 บาท บวก 3.75 บาท หรือ 4.93% สูงสุดที่ 80.50 บาท ต่ำสุดที่ 76.25 บาท ด้วยมูลค่าซื้อขาย 371.96 ล้านบาท

ทั้งนี้ ราคาหุ้น KTC ปรับตัวขึ้น หลังบริษัทได้ดำเนินการตามเงื่อนไขบังคับก่อนเสร็จสมบูรณ์แล้ว และได้เข้าซื้อหุ้นของกรุงไทยลีสซิ่งจำนวน 75 ล้านหุ้น จากธนาคารกรุงไทย โดยบริษัทได้ชำระค่าซื้อขายหุ้นในสัดส่วน 50% ของราคาซื้อขายหุ้นที่ตกลงกัน คิดเป็นจำนวน 297.19 ล้านบาท ซึ่งส่งผลให้ กรุงไทยลีสซิ่ง เป็นบริษัทย่อยของบริษัท
อย่างไรก็ตาม KTC เข้าซื้อหุ้นกรุงไทยลีสซิ่ง ซึ่งประกอบกิจการให้เช่าแบบสัญญาเช่าซื้อและเช่าการเงิน ทั้งนี้เชื่อว่าบริษัทสามารถขยายพอร์ตสินเชื่อ จากเดิมที่บริษัทฯ ประกอบธุรกิจบัตรเครดิต ตลอดจนธุรกิจที่เกี่ยวเนื่องกับธุรกิจบัตรเครดิต ธุรกิจร้านค้ารับบัตร การให้บริการรับชำระเงินแทน และธุรกิจสินเชื่อบุคคล (Personal loan)
พร้อมกับเชื่อว่าการเข้าซื้อหุ้นกรุงไทยลิสซิ่งของ KTC จะช่วยหนุนผลการดำเนินงานนับตั้งแต่ปี 2564 เป็นต้นไปเติบโตดีกว่าช่วงที่ผ่านมา เพราะทางผลการดำเนินงานของกรุงไทยลีสเติบโตสดใส เห็นได้จากช่วงที่ผ่านมาเช่นในปี 2562 มีรายได้รวม 842.19 ล้านบาท ต่อมาในปี 2563 มีรายได้รวม 398.89 ล้านบาท ขณะที่กำไรสุทธิ สำหรับในปี 2562 มีกำไรสุทธิ 316.82 ล้านบาท ต่อมาในปี 2563 มีกำไรสุทธิ 176.42 ล้านบาท
นอกจากนี้ บล.แลนด์ แอนด์ เฮ้าส์ มีการประเมินว่า KTC เข้าซื้อกรุงไทยลิสซิ่ง โดยจะส่งผลดีต่อ KTC เนื่องจากกรุงไทยลิสซิ่ง ยังมีความสามารถในการทำกำไรสุทธิ โดยการเข้าซื้อสินทรัพย์ดังกล่าวคิดเป็นเพียง 3.8% ของสินทรัพย์ทั้งหมดของทางด้าน KTC ซึ่งคาดว่าจะเข้ามาช่วยหนุนกำไรสุทธิปี 2564 ให้กับ KTC ได้เพียงเล็กน้อย เนื่องจากกำไรสุทธิของกรุงไทยลีสซิ่งในปี 2563 คิดเป็น 3.3% ของกำไรสุทธิ KTC
ทั้งนี้แนะนำ “ซื้อเก็งกำไร” มีมุมมองที่เป็นบวกขึ้นกับ KTC มองว่าการที่ KTC มีไลเซ่นส์ในการทำธุรกิจครอบคลุมหลากหลายทั้งบัตรเครดิต สินเชื่อบุคคล พิโก้ นาโนไฟแนนซ์ สินเชื่อจำนำทะเบียน (KTC พี่เบิ้ม) และลิสซิ่ง+เช่าซื้อ เชื่อครึ่งหลังปี 2564 ทุกอย่างจะกลับฟื้นตัวหลังเร่งฉีดวัคซีน ล่าสุดยังมีข่าวบวกจากทริสเรทติ้งปรับอันดับเครดิตขึ้น 1 notch เป็น “AA-“ ซึ่งจะทำให้ cost of fund ลดลงได้อีก ประกอบกับการปรับประมาณการทั้งปีขึ้น เพื่อสะท้อนผลประกอบการไตรมาส 1/64 ที่ออกมาดีกว่าคาดมาก ทำให้มีการปรับราคาเป้าหมายขึ้นมาอยู่ที่ 76 บาท อย่างไรก็ดี ราคาหุ้นปัจจุบันเหลือ upside เพียง 7% จึงแนะเพียงซื้อเก็งกำไร
ขณะที่บริษัทหลักทรัพย์ เคทีบี (ประเทศไทย) มองว่า ดีลที่ KTC เข้าซื้อกรุงไทยลีสซิ่งครั้งนี้จะทำให้เกิดการ Synergy ที่ดีกว่าเดิมสำหรับ KTC โดยจะสามารถขยายปะเภทสินเชื่อเพิ่มขึ้น ทั้งการปล่อยสินเชื่อเช่าซื้อรถใหม่ และสามารถนำมาต่อยอดสินเชื่อ “พี่เบิ้ม” ผ่านการปล่อยสินเชื่อจำนำทะเบียนรถแบบโอนเล่มทะเบียนได้